
Gilead balzsamai, avagy a közegészségügyi kényszerengedély kettőssége

A 2020. év elején megjelenő COVID-19 korábban nem tapasztalt kihívások elé állította az egész világot. Számos területen megkövetelte a közegészség védelmének érdekében történő rendkívüli intézkedéseket, így hazánkban a kényszerengedélyek szabályozása is kiegészítésre került.
A kutatás középpontjában az áll, hogy képes-e a közegészségügyi kényszerengedély kellő hatékonysággal egyensúlyt teremteni a tulajdonhoz és az egészséghez való jog között, miközben megfelelő garanciákat nyújt a szabadalmas számára az esetleges visszaélések elleni védelem érdekében. Az fenti alapjogi ütközés egy hazai kötődésű, első ilyen jellegű eseten, a Gilead-ügyön keresztül került elemzésre.
Miután a 816/2006/EK rendelet hatálya alá tartozó kényszerengedély a TRIPS megállapodás 31bis, míg a hazai, hiánypótló közegészségügyi kényszerengedély szabályozása a TRIPS megállapodás 31. cikkének jogalapján és azoknak megfeleltetve került megalkotásra, elkerülhetetlen volt a nemzetközi és uniós jogi környezet vizsgálata. A fogalmak pontos definiálásának elmulasztása magában rejti az esetleges visszaélések kockázatát, azonban a szükségletek különbözősége miatt nemzetközi szinten lehetetlen volna egy hatékonyan működő, minden igényt kielégítő egységes fogalomrendszert kialakítani. Ennek ellenére egy, a hazai tapasztalatokon és bírósági megállapításokon nyugvó módszertan, útmutató megalkotása igen célravezető lenne a bizonytalanságok elkerülése érdekében.
Az Európai Bizottság 2023-ban tett javaslatot a válságkezelési célú kényszerengedélyezés kezdeményezésére, melynek célja, hogy az EU egységes kényszerengedélyezési keretre támaszkodhasson a válságkezelés során, azonban a bizottsági javaslat szövege igen sok kérdést vetett fel a szabályozás gyakorlati alkalmazhatóságát illetően.
A Gilead Sciences szabadalmai kapcsán hazánkban megadott kényszerengedélyek és ezek mentén felmerült jogvita is arra mutatott rá, hogy a probléma nem az anyagi jogi rendelkezésekben rejlik, hanem az eljárás részletkérdéseiben. Az esetleges jövőbeni eljárások zökkenőmentes lefolytatása érdekében hasznos volna egy nemzeti szintű útmutató kidolgozása, mely a résztvevő hatóságok és vállalkozások számára iránymutatóként szolgálhatna az eljárás során felmerülő kérdésekben.
Hasonló válsághelyzetekben ugyanakkor továbbra is az önkéntes engedélyezések ösztönzésének és a gyártási kapacitások fejlesztésének kellene elsőbbséget élveznie, hogy a közegészségügyi kényszerengedély alkalmazására csak ultima ratio jelleggel kerüljön sor.



